ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ

1.  รายงานของผู้สอบบัญชี

  ---------------- ------------------------ ---------------------------------
  งบการเงินสำหรับปี   ความเห็นของผู้สอบบัญชี        สำนักงานสอบบัญชี

  2556             ไม่มีเงื่อนไขและไม่มีข้อสังเกต   บริษัทไพร้ซวอเตอร์เฮาส์คูเปอร์ส เอบีเอเอส
                                            จำกัด

  2557             ไม่มีเงื่อนไขและไม่มีข้อสังเกต   บริษัทไพร้ซวอเตอร์เฮาส์คูเปอร์ส เอบีเอเอส
                                            จำกัด

  2558             ไม่มีเงื่อนไขและไม่มีข้อสังเกต   บริษัทไพร้ซวอเตอร์เฮาส์คูเปอร์ส เอบีเอเอส
                                            จำกัด
  ---------------- ------------------------ ---------------------------------

2.  ข้อมูลทางการเงินที่สำคัญ เปรียบเทียบย้อนหลัง 3 ปี

  -------------------------- ---------- -------- ---------- -------- ---------- --------
  (หน่วย : ล้านบาท)                                                               

  รายการที่สำคัญ                2558       ร้อยละ    2557       ร้อยละ    2556       ร้อยละ

  ผลการดำเนินงาน                                                                 

  รายได้จากการดำเนินงาน        1,918.46   100.00   1,914.63   100.00   2,282.14   100.00

  ค่าใช้จ่ายในการดำเนินงาน       1,088.36   56.73    1,082.38   56.53    1,170.11   51.27

  กำไรก่อนภาษีเงินได้            207.68     10.83    224.98     11.75    406.00     17.79

  กำไรสุทธิ                    166.03     8.65     175.21     9.15     347.53     15.23

  กำไรต่อหุ้น (บาท)             11.00               11.60               22.20      

  ฐานะการเงิน                                                                    

  สินทรัพย์รวม                  2,002.80   100.00   1,818.35   100.00   1,981.04   100.00

  หนี้สินรวม                    1,225.88   61.21    995.03     54.72    1,062.10   53.61

  ส่วนของผู้ถือหุ้นรวม             776.92     38.79    823.31     45.28    918.94     46.39

  กระแสเงินสด                                                                    

  จากกิจกรรมดำเนินงาน          394.47              387.58              717.12     

  จากกิจกรรมลงทุน              (449.59)            (126.50)            85.50      

  จากกิจกรรมจัดหาเงิน           (31.35)             (321.74)            (782.37)   

  กระแสเงินสดสุทธิ              (86.47)             (60.66)             20.25      

  อัตราส่วนทางการเงิน                                                              

  อัตราส่วนสภาพคล่อง (เท่า)      0.42                0.86                0.51       

  อัตรากำไรสุทธิ                8.6%                9.1%                14.7%      

  อัตราผลตอบแทนสินทรัพย์         8.3%                9.6%                17.5%      

  อัตราส่วนหนี้สินต่อส่วนของผู้ถือหุ้น   1.58                1.21                1.16       
  (เท่า)                                                                         

  อัตราการจ่ายเงินปันผล          127.3%              155.1%              80.8%      
  -------------------------- ---------- -------- ---------- -------- ---------- --------

(รายละเอียดเพิ่มเติมอยู่ในเอกสารแนบ 5)

14. การวิเคราะห์และคำอธิบายของฝ่ายจัดการ

ภาพรวม

ในปี 2558 โรงแรมแมนดาริน โอเรียนเต็ล กรุงเทพ
ยังคงสถานะความเป็นผู้นำในตลาดของกลุ่มคู่แข่ง
ฐานะการเงินและผลประกอบการของบริษัทฯลดลงจากปีก่อน
แม้ว่าสถานการณ์การเมืองภายในประเทศมีแนวโน้มไปในทิศทางที่ดีขึ้นกว่าปี 2557
แต่เหตุการณ์ที่ไม่มีใครคาดคิดได้แก่เหตุวางระเบิดในใจกลางกรุงเทพมหานครเมื่อเดือนสิงหาคมได้ส่งผลกระทบต่ออุตสาหกรรมการท่องเที่ยว
ความกังวลในด้านความปลอดภัยจากประเทศนานาชาติทั้งในยุโรป และสหรัฐอเมริกา
รวมทั้งการชะลอตัวของเศรษฐกิจไทยทำให้ภาคธุรกิจรวมทั้งอุตสาหกรรมการท่องเที่ยวได้รับผลกระทบโดยตรง
แต่เนื่องจากรัฐบาลสามารถแก้ไขสถานการณ์และเรียกความเชื่อมั่นกลับมาได้
อัตราการเข้าพักเฉลี่ยทั้งปีเพิ่มขึ้น 14.6% จากอัตราการเข้าพัก 41.1% ในปี 2557 เป็น 47.1%
ในปี 2558 ทำให้รายได้จากห้องพักเพิ่มขึ้น ส่วนรายได้จากการขายอาหารและเครื่องดื่มลดลง
8.2% ของบมจ. โอเอชทีแอล เทียบกับปี 2557 เนื่องจากห้องอาหารฝรั่งเศส เลอ นอร์มังดี
และห้องออเธอร์ส เลาจน์ ปิดปรับปรุงชั่วคราว
ทั้งนี้รวมถึงการเปลี่ยนแปลงของกลุ่มลูกค้าซึ่งแตกต่างไปจากเดิม
ประกอบกับจำนวนลูกค้าในประเทศที่ชลอการใช้จ่าย ส่วนรายได้ของ บจ.บ้านริมน้ำเจ้าพระยา
ทั้งรายได้จากการขายอาหารและเครื่องดื่ม และของศูนย์สุขภาพสปาเพิ่มขึ้น 15.5% และ 7.9%
ตามลำดับเทียบกับปี 2557 เพราะจำนวนลูกค้าที่เพิ่มขึ้นจากอัตราการเข้าพักที่เพิ่มขึ้น

เปรียบเทียบรายได้แยกตามสายผลิตภัณฑ์ (หน่วย: ล้านบาท)

  --------------------------------- -------------------------------- --------- --------- --------------
  ผลิตภัณฑ์ / บริการ                    ดำเนินการโดย                      2558      2557      เพิ่มขึ้น/(ลดลง)

  โรงแรมและภัตตาคาร                  บริษัท โอเอชทีแอล จำกัด (มหาชน)                          

                                    อัตราการเข้าพัก                     47.1%     41.1%     14.6%

                                    รายได้จากห้องพัก                    748.8     703.7     6.4%

                                    รายได้จากการขายอาหารและเครื่องดื่ม    720.4     784.9     (8.2%)

                                    รายได้อื่นๆ                         249.4     248.2     0.5%

                                    รวมรายได้                         1,718.6   1,736.8   (1.0%)

  ผลิตภัณฑ์ / บริการ                    ดำเนินการโดย                      2558      2557      เพิ่มขึ้น/(ลดลง)

  ภัตตาคารและสถานบริการเพื่อสุขภาพ       บริษัท บ้านริมน้ำเจ้าพระยา จำกัด                            

                                    รายได้จากการขายอาหารและเครื่องดื่ม    117.6     101.8     15.5%

                                    รายได้จากศูนย์สุขภาพสปา              68.0      63.0      7.9%

                                    รายได้อื่นๆ                         18.7      19.1      (2.1%)

                                    รวมรายได้                         204.3     183.9     11.1%

  รวมรายได้จากการประกอบกิจการโรงแรม                                    1,922.9   1,920.7   0.1%
  --------------------------------- -------------------------------- --------- --------- --------------

บริษัทได้ใช้โอกาสในช่วงของการชะลอตัวทางเศรษฐกิจดำเนินการบำรุงรักษาและปรับปรุงโรงแรมอย่างต่อเนื่อง
โครงการปรับปรุงที่สำคัญในปี 2558 ได้แก่ การปรับปรุงอาคารออเธอร์ส วิง อาคารการ์เดน วิง
ร้านอาหารฝรั่งเศส เลอ นอร์มังดี และร้านอาหารอิตาเลียน เชา เทอเรสซา
รวมทั้งการปรับปรุงร้านแมนดารินโอเรียนเต็ล ในห้างสรรพสินค้าเอ็มโพเรียม
และห้างสรรพสินค้าเซ็ลทรัล สาขาชิดลม ตลอดจนการปรับปรุงร้านซักรีด
ในห้างสรรพสินค้าสยามพารากอน และห้างสรรพสินค้าเซ็นทรัล สาขาชิดลม
การปรับปรุงเหล่านี้จะช่วยส่งผลให้การดำเนินกิจการของแผนกอาหารและเครื่องดื่มมีประสิทธิภาพดียิ่งขึ้น

ถึงแม้ว่าอุตสาหกรรมการท่องเที่ยวชะลอตัว
บริษัทยังคงลงทุนอย่างต่อเนื่องควบคู่ไปกับการให้ความสำคัญในการพัฒนาบุคคลากรในการสร้างแรงบันดาลใจและความคิดสร้างสรรค์
ทำให้โรงแรมฯสามารถให้บริการที่มีมาตรฐานสูงสุดและรักษาชื่อเสียงความเป็นหนึ่งในตำนานของโรงแรมที่มีชื่อเสียงของโลก

ความสามารถในการทำกำไร

 ถึงแม้ว่าจากผลประกอบการในปี 2558 อัตราการเข้าพักเพิ่มขึ้น รายได้จากห้องพักเพิ่มขึ้น รายได้จากการขายอาหารและเครื่องดื่มลดลง แต่อัตรากำไรขั้นต้นลดลงเพียง 0.3% จาก 43.5% ในปี 2557 เป็น 43.3% ในปี 2558 ซึ่งแสดงว่าบริษัทสามารถควบคุมต้นทุนและค่าใช้จ่ายได้ดี 

รายได้

ในปี 2558 บริษัทมีรายได้จากการประกอบกิจการโรงแรมจำนวน 1,918.5 ล้านบาท เพิ่มขึ้น 3.8
ล้านบาท หรือคิดเป็นร้อยละ 0.2 จากปี 2557 รายได้จากการขายห้องพักเพิ่มขึ้นร้อยละ 6.4
ในขณะที่รายได้จากการขายอาหารและเครื่องดื่มลดลงจากปี 2557 ร้อยละ 5.5
รายได้จากการขายห้องพักเพิ่มขึ้น 45.1 ล้านบาทจากอัตราการเข้าพักที่เพิ่มขึ้นจากร้อยละ 41.1
เป็น 47.1 โดยการจัดให้มีการส่งเสริมการขาย
แม้ว่าอัตราเฉลี่ยของราคาห้องพักลดลงเมื่อเทียบกับปี 2557
แต่รายได้เฉลี่ยต่อห้องพักทั้งหมดเพิ่มขึ้นร้อยละ 7.0 เมื่อเปรียบเทียบกับปี 2557

รายได้จากการขายอาหารและเครื่องดื่มลดลง 48.6 ล้านบาท เนื่องจากห้องอาหารฝรั่งเศส เลอ
นอร์มังดี และห้องออเธอร์ส เลาจน์ปิดปรับปรุงชั่วคราว
ทั้งนี้รวมถึงการเปลี่ยนแปลงของกลุ่มลูกค้าซึ่งแตกต่างไปจากเดิม

ค่าใช้จ่ายในการดำเนินงาน

บริษัทมีต้นทุนการขายและการบริการในปี 2558 จำนวน 1,088.4 ล้านบาท เพิ่มขึ้น 6.0 ล้านบาท
หรือคิดเป็นร้อยละ 0.6 เมื่อเปรียบเทียบกับปี 2557

ค่าใช้จ่ายจากการขายและการตลาดเพิ่มขึ้นร้อยละ 13.2 จากจำนวน 89.8 ล้านบาท เป็น 101.7
ล้านบาท
ส่วนใหญ่เป็นค่าใช้จ่ายจากกิจกรรมโฆษณาประชาสัมพันธ์ที่เพิ่มขึ้นรวมทั้งค่าใช้จ่ายทางการตลาดผ่านสื่ออิเล็กทรอนิกส์

กำไรสุทธิ

บริษัทมีกำไรสุทธิในปี 2558 จำนวน 166.0 ล้านบาท ลดลงจาก 175.2 ล้านบาทในปี 2557
คิดเป็นอัตราส่วนกำไรสุทธิต่อรายได้จากการประกอบกิจการโรงแรมร้อยละ 8.7 (ปี 2557:
ร้อยละ 9.2) บริษัทมีกำไรต่อหุ้นจำนวน 11.0 บาทเปรียบเทียบกับ 11.6 บาทในปี 2557

ความสามารถในการบริหารสินทรัพย์/หนี้สิน

สินทรัพย์

ณ วันที่ 31 ธันวาคม 2558 บริษัทมีสินทรัพย์รวมจำนวน 2,002.8 ล้านบาท เพิ่มขึ้น 184.5
ล้านบาท หรือเพิ่มขึ้นร้อยละ 10.1 จาก 1,818.3 ล้านบาท ณ สิ้นปี 2557
ระหว่างปีไม่มีการเปลี่ยนแปลงที่สำคัญในองค์ประกอบของสินทรัพย์ สินทรัพย์ส่วนใหญ่ประกอบด้วย :

  1. เงินสดและรายการเทียบเท่าเงินสดจำนวน 124.8 ล้านบาท (ปี 2557 : 211.3
  ล้านบาท)

  2. ลูกหนี้การค้าและลูกหนี้อื่นสุทธิจำนวน 93.7 ล้านบาท (ปี 2557 : 95.6 ล้านบาท)

3. เงินลงทุนจำนวน 81.9 ล้านบาท ในบริษัท สยามบริการการบินจำกัด และบริษัท บากาน
โฮเต็ล โฮลดิ้ง (บีวีไอ) จำกัด (ปี 2557 : 91. 0 ล้านบาท)

4. ที่ดิน อาคารและอุปกรณ์ จำนวน 1,533.1 ล้านบาท (ปี 2557 : 1,265.9ล้านบาท)

5. ค่าหน้าดินจำนวน 42.5 ล้านบาท (ปี 2557 : 44.2 ล้านบาท)

ที่ดิน อาคารและอุปกรณ์ของบริษัทฯ แสดงด้วยราคาทุนสุทธิ ซึ่งไม่สะท้อนราคาตลาดปัจจุบัน

การวิเคราะห์อายุลูกหนี้เทียบกับนโยบายการให้สินเชื่อของบริษัท

บริษัทมีการวิเคราะห์อายุลูกหนี้การค้าเพื่อให้บรรลุตามนโยบายการให้สินเชื่อที่บริษัทกำหนดไว้ประมาณ
15-30 วัน ในปี 2557 ระยะเวลาเฉลี่ยการเรียกเก็บเงินลูกหนี้คือ 8.35 วัน
อายุลูกหนี้มีค่าเฉลี่ยลดลง 28.7% เมื่อเปรียบเทียบกับปี 2556 ซึ่งมีระยะเวลาอายุลูกหนี้เฉลี่ย
11.71 วัน การเก็บข้อมูลและวิเคราะห์อายุลูกหนี้ในส่วนนี้
เพื่อใช้ในการตั้งค่าเผื่อหนี้สงสัยจะสูญอย่างเพียงพอ
และนำไปใช้บริหารการเก็บเงินลูกหนี้อย่างมีประสิทธิภาพยิ่งขึ้น

สินค้าคงเหลือและการเสื่อมสภาพหรือล้าสมัย

สินค้าคงเหลือของบริษัทมีมูลค่าน้อยคือ 12.9 ล้านบาท หรือคิดเป็นเพียงร้อยละ 0.7
ของสินทรัพย์รวม (ปี 2556: 11.7 ล้านบาท หรือร้อยละ 0.6 ของสินทรัพย์รวม)
เนื่องจากบริษัทประกอบธุรกิจโรงแรมและภัตตาคาร
สินค้าหลักที่นำมาใช้ในการปรุงอาหารเป็นสินค้าสดสะดวกในการสั่งซื้อ
จึงมีการควบคุมไม่ให้มีการเก็บสินค้าไว้ในปริมาณที่มากเกินไป สินค้าคงเหลือประเภทอื่นๆเช่น
เครื่องดื่ม ไวน์ เหล้า ก็มีการควบคุมปริมาณการสั่งซื้อเช่นเดียวกัน
ในจำนวนนี้สินค้าคงเหลือที่มีมูลค่ามากที่สุดจะเป็นสินค้าประเภทเครื่องสำอางค์ที่ใช้ในการประกอบกิจการสปา

หนี้สิน

หนี้สินรวมของบริษัท ณ วันที่ 31 ธันวาคม 2558 จำนวน 1,225.9 ล้านบาท เพิ่มขึ้น 230.9
ล้านบาท หรือเพิ่มขึ้นร้อยละ 23.2 เมื่อเปรียบเทียบกับจำนวน 995.0 ล้านบาทในปี 2557
หนี้สินนี้รวมถึงเงินกู้ยืมจากธนาคารจำนวน 530.0 ล้านบาท (350.0 ล้านบาทในปี 2557)

บริษัทและบริษัทย่อยมีวงเงินกู้ยืมชนิดที่ผู้ให้กู้มีข้อผูกมัดที่จะต้องให้บริษัทกู้แน่นอน ณ วันที่ 31 ธันวาคม
2558 จำนวน 900.0 ล้านบาท (ปี 2557 : 700.0 ล้านบาท) ซึ่งบริษัทได้เบิกออกมาใช้แล้ว ณ
วันที่ 31 ธันวาคม 2558 เป็นจำนวนเงิน 350.0 ล้านบาท (ปี 2557 : 350.0ล้านบาท) ณ วันที่
31 ธันวาคม 2558
บริษัทและบริษัทย่อยมีวงเงินกู้ยืมชนิดที่ผู้ให้กู้มีข้อผูกมัดที่จะต้องให้บริษัทกู้แน่นอนที่ยังไม่ได้ใช้อีกจำนวน
550.0 ล้านบาท นอกเหนือไปจากเงินสดและรายการเทียบเท่าเงินสดจำนวน 124.8 ล้านบาท
ทั้งนี้เงินกู้ยืมของบริษัทและบริษัทย่อยโดยเฉลี่ยมีระยะเวลา 5 ปี
ฐานะการเงินของบริษัทยังคงแข็งแกร่ง

อัตราส่วนสภาพคล่องเท่ากับ 0.86 เท่า ในปี 2557 ดีขึ้นกว่าปี 2556 ซึ่งมีค่าเท่ากับ 0.51 เท่า
เป็นผลมาจากมีการจ่ายชำระคืนส่วนของเงินกู้ยืมระยะยาวจากธนาคารที่ถึงกำหนดชำระในหนึ่งปีจำนวน
400.0 ล้านบาท

ส่วนของผู้ถือหุ้น

ส่วนของผู้ถือหุ้น ณ วันที่ 31 ธันวาคม 2558 จำนวน 776.9 ล้านบาท ลดลง 46.4 ล้านบาท
หรือลดลงร้อยละ 5.6 จาก 823.3 ล้านบาทในปี 2557 ซึ่งประกอบด้วย

1.  หุ้นจดทะเบียนที่ออกและชำระแล้ว จำนวน 160.0 ล้านบาท (ปี 2557 : 160.0 ล้านบาท)

2.  สำรองตามกฎหมาย จำนวน 16.0 ล้านบาท (ปี 2557 : 16.0 ล้านบาท)

3.  สำรองสำหรับหุ้นสามัญซื้อคืน จำนวน 451.6 ล้านบาท (ปี 2557 : 451.6 ล้านบาท)

4.  กำไรสะสม จำนวน 600.9 ล้านบาท (ปี 2557 : 647.3 ล้านบาท)

  หัก :

5.  หุ้นสามัญซื้อคืน จำนวน 451.6 ล้านบาท (ปี 2557 : 451.6 ล้านบาท)

ราคาตามบัญชีต่อหุ้นลดลงจาก 54.5 บาท ในปี 2557 เป็น 51.5 บาทในปี 2558
เนื่องจากเงินปันผลที่บริษัทได้จ่ายไปสำหรับปี 2558 เป็น
จำนวนเงินที่สูงกว่ากำไรจากการดำเนินงานของบริษัทในปี 2558

อัตราผลตอบแทนผู้ถือหุ้นเพิ่มขึ้นจาก 21.3% ในปี 2557 เป็น 21.4% ในปี 2558 คิดเป็น 0.5%
อัตราการจ่ายเงินปันผลลดลงจาก 155.1% เป็น 127.3%

กระแสเงินสด

งบกระแสเงินสดแสดงถึงการเปลี่ยนแปลงของกระแสเงินสดจากการดำเนินงาน
กระแสเงินสดจากการลงทุนและกระแสเงินสดจากการจัดหาเงินระหว่างปี
เงินสดและรายการเทียบเท่าเงินสด ณ วันที่ 31 ธันวาคม 2558 เท่ากับ 124.8 ล้านบาท ลดลง
86.5 ล้านบาท จากปีที่แล้วซึ่งมียอดคงเหลือ 211.3 ล้านบาท เนื่องมาจาก

1.  เงินสดสุทธิได้มาจากกิจกรรมดำเนินงานจำนวน 394.5 ล้านบาท เพิ่มขึ้น 6.9 ล้านบาท จาก
    387.6 ล้านบาทในปี 2557 ส่วนใหญ่มาจากรายได้ของห้องพักที่เพิ่มขึ้น

2.  เงินสดสุทธิได้มาจากกิจกรรมลงทุนจำนวน 449.6 ล้านบาท เพิ่มขึ้น 323.1 ล้านบาท
    เมื่อเปรียบเทียบกับเงินสดสุทธิใช้ไปสำหรับกิจกรรมลงทุนจำนวน 126.5 ล้านบาท ในปี 2557
    ส่วนใหญ่เกิดจากการจ่ายเงินเพื่อซื้อที่ดิน อาคาร
    และอุปกรณ์สำหรับโครงการปรับปรุงอาคารออเธอร์ส วิง และอาคารการ์เดน วิง

3.  เงินสดสุทธิใช้ไปสำหรับกิจกรรมจัดหาเงินจำนวน 31.4 ล้านบาท ลดลง 290.3 ล้านบาท
    จาก 321.7 ล้านบาทในปี 2557 ซึ่งส่วนใหญ่เกิดจากการได้รับเงินกู้ยืมจำนวน 180 ล้านบาท
    และการจ่ายเงินปันผลลดลงจาก 271.7 ล้านบาท เป็น 211.4
    ล้านบาทเมื่อเปรียบเทียบกับปีก่อน

ภาระผูกพัน

ณ วันที่ 31 ธันวาคม 2558 บริษัทและบริษัทย่อยมีภาระผูกพันดังนี้:-

1.  บริษัทได้ทำสัญญาการบริหารและการใช้เครื่องหมายการค้ากับกลุ่มบริษัทในเครือในต่างประเทศมีกำหนดระยะเวลา
    10 ปี โดยเริ่มตั้งแต่ปี 2531 โดยบริษัทมีสิทธิ์ต่ออายุสัญญาได้อีก 2 ช่วง ช่วงละ 10 ปี
    ต่อมาบริษัทได้ใช้สิทธิ์ต่ออายุสัญญาอีก 2 ช่วง ช่วงละ 10 ปี

  บริษัทจะต้องจ่ายค่าธรรมเนียมคิดตามอัตราที่ระบุไว้ในสัญญาระยะยาวดังกล่าวซึ่งเป็นไปตามธุรกิจปกติ

2.  กลุ่มบริษัทและบริษัทมีภาระผูกพันที่จะต้องจ่ายค่าเช่าตามสัญญาเช่าต่างๆดังต่อไปนี้:-

  ---------------------------------- ------------------ ------------------
  (หน่วย: ล้านบาท)                     งบการเงินรวม        งบการเงินเฉพาะ

  ภายใน 1 ปี                          53                 38

  เกินกว่า 1 ปีแต่ไม่เกิน 5 ปี              193                122

  เกินกว่า 5 ปี                         958                286

  รวมภาระผูกพัน ณ วันที่ 31 ธันวาคม 2558   1,204              446

  รวมภาระผูกพัน ณ วันที่ 31 ธันวาคม 2557   1,237              456
  ---------------------------------- ------------------ ------------------

3.  กลุ่มบริษัทและบริษัทมีภาระผูกพันที่เป็นรายจ่ายฝ่ายทุนและสัญญาค่าก่อสร้างเป็นจำนวนเงิน
    218.4 ล้านบาท และจำนวน 211.3 ล้านบาทตามลำดับ (ปี 2557 : 72.6 ล้านบาท และ
    65.4 ล้านบาท ตามลำดับ)

ทิศทางในอนาคต

ในปี 2558 โรงแรมได้รับผลกระทบจากความกังวลของนักท่องเที่ยว
ทั้งในด้านความปลอดภัยและปัญหาความเสี่ยงด้านความปลอดภัยในระดับสากล
โดยเฉพาะอย่างยิ่งนักท่องเที่ยวจากประเทศสหรัฐอเมริกาและทวีปยุโรป
ซึ่งโรงแรมเคยให้การรับรองลูกค้าในระดับประมุขของประเทศ
รวมทั้งผู้แทนจากรัฐบาลต่างๆมากมาย
แต่ปรากฎว่าไม่มีการเข้าพักของกลุ่มลูกค้าในระดับผู้นำประเทศและผู้แทนจากรัฐบาล
นับตั้งแต่เกิดสถานการณ์ทางการเมืองในเดือนพฤษภาคม 2557
ทั้งนี้หากสถานการณ์ไม่เลวร้ายลงไปกว่าเดิม ธุรกิจการท่องเที่ยวน่าจะกลับมาฟื้นตัวได้

นอกจากนี้การเพิ่มขึ้นของโรงแรมห้าดาวซึ่งกำลังจะเปิดตัวอีกหลายแห่งในปี 2559
จะส่งผลให้จำนวนของห้องพักเพิ่มขึ้นจนเกินความต้องการของผู้เข้าพัก
การแข่งขันในด้านการจ้างพนักงานด้วยอัตราค่าจ้างแรงงานที่สูงขึ้นทำให้ต้นทุนแรงงานสูงขึ้นตามไปด้วย
เศรษฐกิจในภาพรวมยังคงขึ้นอยู่กับความไม่แน่นอนในด้านของสถานการณ์ความปลอดภัยในระดับสากล
รวมทั้งความสามารถของรัฐบาลในการที่จะฟื้นฟูชื่อเสียงของเมืองกรุงเทพมหานครและในระดับนานาชาติ
พร้อมกับความสามารถในการสร้างคามเชื่อมั่นในด้านความมั่นคงและความปลอดภัยให้แก่นักท่องเที่ยวได้

ท่ามกลางความผันผวนของภาวะเศรษฐกิจในภาพรวม โรงแรมแมนดาริน โอเรียนเต็ล กรุงเทพ
จะยังคงมุ่งเน้นความเป็นเลิศในด้านการให้บริการในทุกๆด้าน
การเปิดตัวเรื่องการปรับปรุงครั้งสำคัญของอาคารออเธอร์ส วิง และอาคารการ์เด้น วิง
พร้อมกับการฉลองครบรอบ 140
ปีของโรงแรมจะเป็นการส่งเสริมชื่อเสียงของโรงแรมให้เป็นที่รู้จักมากขึ้นในระดับสากล
และเราจะยังคงรักษาความเป็นผู้นำตลาด
รวมทั้งสร้างชื่อเสียงไปทั่วโลกในฐานะโรงแรมหนึ่งในตำนานของโลก